ኣብቲ ውድድር መበል ቀዳማይ ደረጃ ሒዛ ዝተዓወተት ኣትለት መን ትባሃል?
ትማሊ ኣብ ኦሎምፒክ ቶክዮ
ትማሊ ብኣቈጻጽራ ሃገርና ሰዓት 1፡00 ለይቲ ዝተኻየደ ውድድር ማራቶን ደቂ-ኣንስቲዮ ቶክዮ ኦሎምፒክ - 2020፡ ኣትለት ናዝሬት ወልዱ መበል 43 ደረጃ ክትወጽእ እንከላ፡ ኮኾብ ተስፋጋብር ውድድራ ክትዛዝም ኣይከኣለትን። ኣብ’ዚ ናይ 42 ኪሎ ሜትር ውድድር፡ 88 ኣትለታት እየን ኣብ መበገሲ መስመር ተረኺበን ነይረን። ኬንያዊት ኣትለት ፐረዝ ጀፕቺርቺር ድማ፡ ንውድድራ ብ2፡27፡20 ግዜ ብምውዳእ፡ ወርቂ መዳልያ ተሸሊማ። ካልአይቲ ጓል ሃገራ ብርጊድ ኮስጌ 16 ካልኢት ድሒራ ብሩር ብምሽላም ንሃገራ ኬንያ ድርብ መዳልያ ከተምጽኣላ እንከላ፡ ኣመሪካዊት ሞሊ ሴድል ከኣ 26 ካልኢት ተፈንቲታ ነሓስ መዳልያ ኣንጠልጢላ። ኣብ ማራቶን ኦሎምፒክ ንፈለማ ግዜኣ ዝተወዳደረት ምኩርቲ ኤርትራዊት ኣትለት ናዝሬት ወልዱ፡ 9 ደቒቕን 41 ካልኢትን ድሒራ መበል 43 ደረጃ ሒዛ ውድድራ ዛዚማ ኣላ። ካልአይቲ ብባንዴራ ኤርትራ ዝወቀበት ማልያ ለቢሳ ዝተወዳደረት ኮኾብ ተስፋጋብር ግና፡ ምስተን 15 ኣትለታት ውድድረን ዘይዛዘማ ኣትለታት ሓንቲ ኮይና ኣላ። እዚ ከምዚ’ሉ እንከሎ፡ ኣብ ናይ 10 ሽሕ ሜትር ዝተወዳደረት ኣትለት ዶልሺ ተስፉ፡ ንውድድራ ብ31:37.98 ብምዝዛም መበል 15 ተርታ ሒዛ። ነዚ ውድድር ሆላንዳዊት ሲፋን ሃሳን እያ ብ29፡55.32 ግዜ ተዓዊታትሉ። እዛ ኣብ ኢትዮጵያ ዝተወልደት ሆላንዳዊት ኣትለት፡ እታ ናይ ፈለማ ጓል-ኣንስተይቲ ኣብ 1500፡ 5000 ከምኡ’ውን ኣብ 10 ሽሕ ሜትሮታት ወርቂ መዳልያ ዘንጠልጠለት ኣትለት ተባሂላ ክብረ-ወሰን ሰሪሓ ኣላ።
ሲፋን ሃሳን